Henrik Høegh (V), 2010-12-02:
Tak for det.
I dag førstebehandler vi det fremsatte beslutningsforslag om, at regeringen skal sikre, at alle fødevarer mærkes, hvis de stammer fra dyr, der har spist gmo-foder.
Forslagsstillerne mener, at forbrugerne har krav på at vide, at gmo-foder indgår i produktionen, så de kan tage stilling til, om de ønsker at bruge produkter, som er baseret på en produktionsform, hvor gmo-afgrøder indgår.
Det er som hovedregel regeringens overordnede holdning, at forbrugerne skal have mulighed for at træffe et oplyst valg, når de køber fødevarer.
Ud fra det synspunkt virker det måske umiddelbart som en god idé med oplysninger til forbrugerne om gmo-fodring.
Der er dog en række forhold, som gør, at det alligevel ikke er hensigtsmæssigt og kan have utilsigtede negative følger.
Jeg skal indledningsvis oplyse, at de nuværende EU-regler kræver godkendelse og mærkning af alle fødevarer og foderprodukter, som indeholder eller er fremstillet af en gmo.
De nuværende regler kræver ikke oplysning på animalske fødevarer om fodring med gmo-foder, da sådanne produkter ikke betragtes som fremstillet af en gmo.
Beslutningsforslaget kan derfor for det første ikke begrundes i sundhedsmæssige hensyn, da der ikke er nogen forskel på kød, mælk og æg fra dyr, der har fået gmo-foder, og på kød, mælk og æg fra dyr, der ikke har fået gmo-foder.
For det andet vil et sådant mærkningskrav være vanskeligt at kontrollere.
Det vil være muligt at kontrollere visse foderprodukter med prøvetagning og analyse, som det allerede sker i dag, men det kan ikke måles analytisk, om en fødevare stammer fra et dyr, der har fået gmo-foder.
Kontrollen ville derfor skulle foregå ved dokumentkontrol, som det foregår ved økologiske produkter.
For det tredje er et væsentligt argument imod en eventuel mærkningsordning, at det vil forringe konkurrenceevnen for de danske produkter.
Regler, som ikke er begrundet i sundhedsmæssige hensyn, vil på grund af EU-traktatens princip om varernes fri bevægelighed alene kunne indføres for danskproducerede varer og ikke for importerede produkter.
Det vil sige, at indførelsen af reglerne alene vil pålægge de danske producenter ekstra byrder med hensyn til at foretage mærkning.
Da det, som det korrekt nævnes i forslaget, er ret udbredt at anvende gmo-foder i Danmark, vil en meget stor del af de danskproducerede varer skulle mærkes med gmo-fodring.
Dermed kan det for forbrugerne fremstå, som om en stor del af de danske varer er produceret ved hjælp af gmo-foder, mens de udenlandske varer ikke vil fremstå som værende produceret ved hjælp af gmo-foder, da de ikke ville skulle mærkes med denne oplysning.
Dette vil være vildledende for forbrugerne.
Desuden vil reglerne gå ud over konkurrenceevnen for danskproducerede varer, som vil blive dyrere end de udenlandske.
Det skyldes, at der vil være ekstra omkostninger i forhold til dokumentation og kontrol af, om foderet igennem hele dyrets liv har indeholdt gmo eller ej.
Der er allerede i dag mulighed for, at fødevareproducenter frivilligt kan mærke deres animalske produkter med, at de stammer fra dyr, der ikke har fået gmo-foder.
Denne mulighed udnyttes dog ikke af producenterne.
Der har tidligere været forsøgt mærkning af svinekød og kyllingekød med, at dyrene ikke havde fået gmo-foder, men markedsføringen af produkterne stoppede hurtigt igen, så åbenbart er der ikke et marked for sådanne produkter, som jo vil være dyrere end de almindelige produkter.
Forbrugere, som ønsker at undgå gmo-foder, kan i stedet købe økologiske varer, hvor dyrene ikke må fodres med gmo-foder.
Økologerne må gerne reklamere med, at deres varer er produceret uden brug af gmo-foder, hvis dette gøres i generelle vendinger.
Man må f.eks. gerne skrive: Økologiske dyr har ikke fået gmo-foder.
Eller det kan være lignende.
Derimod må det ikke fremhæves som et kendetegn ved et konkret økologisk produkt, idet det så ville være vildledende for forbrugerne, som kunne tro, at andre økologiske produkter ikke har denne egenskab, hvilket er forkert.
Der er derfor en række argumenter for ikke at indføre krav om mærkning ved anvendelse af gmo-foder, som foreslået i beslutningsforslaget.
Undersøgelser peger på, at der er et pænt kendskab blandt forbrugerne til anvendelsen af gmo-foder i landbruget.
Regeringen finder derfor ikke, at der er et særligt behov for at oplyse nærmere om brugen af gmo-foder i landbruget.
Regeringen kan derfor ikke støtte beslutningsforslaget.